હવે ટી.વી.ની ઘણીબધી ચેનલો નીકળી પડી છે અને ઈન્ટરવ્યૂ લેનારી ચકમકી, મહેંદીથી રંગેલાં ટૂંકા વાળ હલાવતી, કૉન્ટેક્ટ લેન્સ પહેરેલી, ફેશિયલ કરીને આવેલી, શિકારી પક્ષીના ટેલન્સ કે નહોર જેવા નખ રંગીને પેશ આવતી છોકરીઓનો પાર નથી. એક ચકમકી છોકરી "પ્રામાણિકતા" વિશે પૂછી રહી હતી! શા માટે પ્રામાણિક થવું? એને માટે આ માત્ર એક "પ્રોગ્રામ" હતો, અને એના પ્રશ્નોની દિશા ધીરેધીરે સ્ત્રી-પુરુષના આડા સંબંધો, એક્સ્ટ્રા-મેરીટલ લવ, અવૈધ સંબંધ, વ્યભિચાર વગેરે તરફ હતી. "સફળતા'ની વાત પ્રશ્નોત્તરીની ભૂમિકા બાંધવા માટે હતી. પછી એ આડી લાઈને સરકી રહી હતી. બીજી સ્ત્રી કે બીજા પુરુષ સાથે સંબંધ... આ એને માટે મુખ્ય વિષય હતો.